**Cécile La Grenade** (s. 30. joulukuuta 1952 La Borie, Grenada) on grenadalainen yritysjohtaja ja elintarviketieteilijä, joka valittiin vuonna 2013 Grenadan kenraalikuvernööriksi. Hän on toiminut sitä ennen perheyritys De La Grenade Instustriesin toimitusjohtajana, ja hänet on valittu Grenadan vuoden 2010 liikenaiseksi.

Elämä
-----

### Opiskelu ja uran alku

Cécile La Grenade syntyi vuonna 1952 Grenadalla. Hänen vanhempansa olivat Sibyl ja Alan La Grenade. Koulun jälkeen hän työskenteli terveysministeriössä nuorempana laboratorioteknikkona ja hankki sen jälkeen lääketietellisen tekniikan sertifikaatin Länsi-Intian yliopistosairaalasta. Palattuaan Grenadalle La Grenade jatkoi uraansa terveysministeriössä.

La Grenade aloitti 1974 opiskelut Länsi-Intian yliopiston Saint Augustinen kampuksella Trinidadissa. Hän luki luonnontieteitä ja erikoistui kemiaan ja biokemiaan. Valmistuttuaan hän opetti couvalaisessa koulussa. La Grenada palasi Grenadalle vuonna 1979, kun hän sai paikan tuotantokemistinä True Blue Agron jalostustehtaalla. La Grenaden vastuulla oli laadunvalvonta.

La Grenade muutti vuoden 1983 alussa Yhdysvaltoihin, kun hän aloitti elintarviketieteen maisteriopinnot Marylandin College Parkin yliopistossa. Hän suoritti Marylandissa maisterin tutkinnon lisäksi tohtorin tutkinnon. La Grenade työskenteli valmistuttuaan Yhdysvaltain elintarvike- ja lääkevirastossa.

### Perheyrityksen johtajasta kenraalikuvernööriksi

La Grenade palasi vuonna 1992 Grenadalle äitinsä Sibyl La Grenaden kuoleman jälkeen. Hän otti äitinsä paikan perheyritys De La Grenade Instustriesin toimitusjohtajana. Yritys tunnetaan elintarviketuotteistaan, joita se jalostaa erityisesti muskottipähkinästä.

La Grenadesta tuli vuonna 2006 Karibian vientijärjestön ohjauskomiten jäsen, ja vuosina 2007–2010 hän oli yksityissektorin edustajana Itäisen Karibian valtioiden yhteistyöjärjestössä. Grenadan kauppakameri valitsi La Grenaden vuoden 2010 liikenaiseksi.

La Grenade valittiin vuonna 2013 Carlyle Gleanin seuraajaksi Grenadan kenraalikuvernöörinä. Hän on kuudes kenraalikuvernööri ja ensimmäinen nainen virassa.

Kunnianosoitukset
-----------------

* Order of St Michael and St George (Iso-Britannia)
* Brittiläisen imperiumin ritarikunta (Iso-Britannia)
* Pyhän Johanneksen ritarikunta (Iso-Britannia)
* Siunattu sotilaallinen konstantinolainen Pyhän Yrjön ritarikunta (Molempain Sisiliain kuningaskunta, 2015)

Lähteet
-------

1. 1 2 3 4 5  Her Excellency Dame Cécile La Grenada, GCMG, OBE, Ph.D Government House of Antigua & Barbuda. Viitattu 1.4.2018. (englanniksi)
2. ↑  Dr. La Grenade Takes Centre Stage *The New Today*.  16.5.2013. Impact Printers Grenada Limited.  Arkistoitu 1.4.2018. Viitattu 1.4.2018. (englanniksi)
3. ↑  Grenada at 200th anniversary of the Order of St Michael and St George *NOW Grenada*.  28.6.2018. Viitattu 15.4.2021. (englanniksi)
4. ↑  Cécile La Grenade: First Female Governor General of Grenada *Repeating Islands*.  9.5.2013. Viitattu 15.4.2021. (englanniksi)
5. ↑  Caribbean Elections Biography | Dame Cécile La Grenade *www.caribbeanelections.com*.  Arkistoitu 25.12.2022. Viitattu 15.4.2021.
6. ↑  Governor General of Grenada attends Autumn Delegation Dinner of the Constantinian Order - Sacred Military Constantinian Order of Saint George *constantinian.org.uk*. Viitattu 15.4.2021. (englanniksi)